กรมป้องกันและบรรเทาสาธารณภัย ประสาน 5 จังหวัดภาคเหนือ ร่วมแก้ปัญหาฝุ่นละออง ฉีดพ่นน้ำลดปริมาณฝุ่นละออง ในอากาศ คุมเข้มมาตรการควบคุมการเผา
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า คุณภาพอากาศในวันนี้(6 มี.ค.62) พบว่า ภาคเหนือมีปริมาณฝุ่นละอองขนาดเล็ก ไม่เกิน 2.5 ไมครอน (PM2.5) และปริมาณฝุ่นละอองขนาดเล็กไม่เกิน 10 ไมครอน (PM10) เกินค่ามาตรฐานในระดับเริ่มมีผลกระทบต่อสุขภาพ ใน 5 จังหวัด ได้แก่ เชียงราย ลำปาง แม่ฮ่องสอน น่าน พะเยา         ทั้งนี้ กรมป้องกันและบรรเทาสาธารณภัย ได้ประสาน 5 จังหวัดภาคเหนือดังกล่าว ดำเนินมาตรการป้องกันและแก้ไขปัญหาฝุ่นละอองให้สอดคล้องกับสถานการณ์ในพื้นที่ รวมถึงจัดเจ้าหน้าชุดปฏิบัติการและเครื่องจักรกลสนับสนุนการแก้ไขปัญหามลพิษทางอากาศ โดยฉีดพ่นน้ำลดปริมาณฝุ่นละออง ในอากาศอย่างต่อเนื่อง พร้อมประเมินสถานการณ์อย่างใกล้ชิด อีกทั้งดำเนินมาตรการควบคุมการเผาอย่างเคร่งครัด โดยพื้นที่ป่าไม้เน้นการบังคับใช้กฎหมายกับผู้ลักลอบจุดไฟเผาพื้นที่เกษตรกรรม และงดเว้นการเผาขยะเพื่อป้องกันการเกิดไฟป่าและปัญหาหมอกควัน ปกคลุมพื้นที่         สำหรับประชาชนที่อาศัยในพื้นที่ที่มีหมอกควันปกคลุม ให้หลีกเลี่ยงการประกอบกิจกรรมในที่โล่งแจ้งเป็นเวลานาน รวมถึงใช้หน้ากากอนามัยปิดปากและจมูกทุกครั้งที่ออกนอกบ้าน เพื่อป้องกันไม่ให้สูดดมฝุ่นละอองเข้าสู่ร่างกาย         ประชาชนที่ได้รับผลกระทบจากหมอกควัน สามารถติดต่อได้ที่สายด่วนนิรภัย 1784 ตลอด 24 ชั่วโมง เพื่อประสานแก้ไขปัญหาโดยด่วนต่อไป